КIуэкIуэ Казбек УФ-м и Къэрал Советым и Президиумым хагъэхьэ
Урысейм и Президент Путин Владимир УФ-м и Къэрал Советым и Президиумым щIэуэ хагъэхьахэм арэзы техъуащ, абы теухуа унафэ блыщхьэм иралъхьащ къэрал унафэхэр къыщагъэлъагъуэ интернет-порталым. УФ-м и Къэрал Советым и Президиумым хагъэхьащ Къэбэрдей-Балъкъэрым и Iэтащхьэ КIуэкIуэ Казбек.
Апхуэдэ щIыкIэкIэ, къэралым и УнафэщIым зи чэзу зэхъуэкIыныгъэхэр иригъэкIуэкIауэ аращ. Къэрал Советым и Президиумым и къалэнщ икIэщIыпIэкIэ зыхэплъэн хуей Iуэхухэм унафэ трищIыхьыну, Къэрал Советым и зи чэзу зэIущIэм зыхуэгъэхьэзырынри абы хэту, Къэрал Советыр зэлэжьахэмрэ абы и унафэхэмрэ къэпщытэжыныр. Президиумым цIыхуий хохьэ, ахэр илъэс ныкъуэм зэ яхъуэж.
Къэрал Советыр чэнджэщэгъу органщ, Президентым и полномочиехэр къэрал властым и органхэр зэдэууэ лэжьэным хуэунэтIа IуэхухэмкIэ къызэгъэпэщыным щIэгъэкъуэн хуэхъуу. Иджыблагъэ Федеральнэ Зэхуэсым Зэрызыхуигъэзам Путин Владимир къыщигъэуващ Къэрал Советым и статусыр яубзыхуу ар урысей Конституцэм къыщагъэлъэгъуэну.
КъБР-м и Iэтащхьэмрэ Правительствэмрэ я пресс-IуэхущIапIэ.
